Raymond James Vonesh

**Raymond James Vonesh** (født 25. januar 1916 i Cicero i Illinois i USA; død 16. august 1991, i Mokena) var en amerikansk katolsk hjelpebiskop i Joliet i Illinois.
## Liv og virke
### Prest
Raymond James Vonesh gikk på *St. Leonard Elementary School* i Berwyn, deretter *St. Philip High School* og *Quigley Preparatory Seminary* i Chicago. Han studerte deretter filosofi og katolsk teologi ved *St. Mary of the Lake Seminary* i Mundelein. Vonesh ble presteviet den 3. mai 1941 av erkebiskopen av Chicago, Samuel Stritch.

Fra 1941 til 1946 tjenestegjorde Raymond James Vonesh som kapellan i *Sacred Heart Parish* i Chicago før han ble kapellan i *Holy Name Cathedral*. I 1947 ble Vonesh sendt til Roma for videre studier, hvor han tok lisensiatgrad i kanonisk rett fra Det pavelige universitet Gregoriana i 1949. Da han kom hjem, ble han notar og dommer i den kirkelige domstolen i Chicagos erkebispedømme, og senere også prokurator ved *St. Mary of the Lake Seminary*. 

I 1967, etter anmodning fra biskop Romeo Roy Blanchette, flyttet Vonesh til bispedømmet Joliet i Illinois, hvor han ble generalvikar.

### Hjelpebiskop i Joliet
Den 5. januar 1968 utnevnte pave Paul VI ham til titulærbiskop av *Vanariona* og hjelpebiskop av Joliet i Illinois. Kardinal John Cody, erkebiskop av Chicago, ordinerte ham til biskop den 3. april samme år i *St. Raymond Nonnatus-katedralen* i Joliet. De medkonsekrerende var Romeo Roy Blanchette, biskop av Joliet i Illinois, og Cletus Francis O'Donnell, biskop av Madison.  

Som hjelpebiskop tjente Raymond James Vonesh som pastor i *St. Patrick menighet* i Joliet, samt biskoppelig vikar for latinamerikanere og permanente diakoner. I juni 1988 ble han også kapellan for *Franciscan Sisters of the Sacred Heart* i Mokena. Vonesh var også menighetsadministrator for *St. Walter menighet* i Roselle fra 1981 til 1982.

Den 7. mai 1991 godtok pave Johannes Paul II Raymond James Voneshs aldersmotiverte avskjedssøknad.

Biskop Vonesh døde i en alder av 75 år den 16. august 1991 i Mokena. Hans begravelse fant sted fra *Cathedral of St. Raymond Nonnatus* den 21. august 1991.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Raffaele Monaco La Valletta (1827-1896) *1874
* Erkebiskop Diomede Angelo Raffaele Gennaro Falconio, O.F.M. Ref. (1842-1917) *1892
* Biskop Joseph Chartrand (1870-1933) *1910
* Erkebiskop Joseph Elmer Ritter (1892-1967) *1933
* Kardinal John Patrick Cody (1907-1982) *1947
* Biskop *Raymond James Vonesh* (1916-1991) *1968

## Referanser